Man brand op konsertgangers los oor selfoonArgieffoto Die polisie het ŉ soektog van stapel gestuur na ŉ man wat Sondag in die vroeë oggendure op konsertgangers by die Hillbrow-teater in Johannesburg losgebrand het. Een persoon is tydens die voorval dood en nege is gewond. Die Gauteng-polisie het in ŉ verklaring gesê die voorval het omstreeks 02:15 plaasgevind. “ŉ Orkes van Zimbabwe het daar opgetree toe ŉ man op die verhoog geklim het terwyl die orkes gespeel het. Hy het ŉ mikrofoon gegryp, gesê sy selfoon is gesteel en het gedreig om die orkes te onderbreek as hy nie sy selfoon terugkry nie. Hy het lukraak op konsertgangers losgebrand toe hulle probeer ingryp het,” lui die verklaring. Die skieter het ná die voorval op vlug geslaan en is nog soek. ŉ 26-jarige man, vermoedelik van Zimbabwe, is op die toneel dood. Die beseerdes is deur paramedici na die Charlotte Maxeke-hospitaal geneem. Die polisie ondersoek ŉ saak van moord en poging tot moord. Gerard Bester, die teater se direkteur, het in ŉ verklaring gesê die bestuur en personeel by die teater is geskok en hartseer oor die traumatiese en gewelddadige voorval. Bester het bevestig die teater het Saterdagaand spasie aan ŉ onafhanklike vervaardiger verhuur. Van die mense wat opgetree het, is ook beseer. “Bykomende sekuriteit word by alle geleenthede gereël wat by die Hillbrow-teater gehou word. Dit geld ook vir maatskappye wat by ons spasie huur. Die teater bly toegewyd om ŉ veilige ruimte vir die gemeenskap en besoekers te bied,” het Bester gesê. Bester het sy innige meegevoel aan die slagoffers betuig.